
ДО
ОБЩИНСКИ СЪВЕТ
БУРГАС


Д ОК Л А Д Н А  З А П И С К А

ОТ ДИМИТЪР НИКОЛОВ – КМЕТ НА ОБЩИНА БУРГАС

[bookmark: _GoBack]Относно: Осигуряване на финансови средства в размер на 100 000 лв. за финансово подпомагане на ОУ „Братя Миладинови“ 


УВАЖАЕМИ ОБЩИНСКИ СЪВЕТНИЦИ,

ОУ „Братя Миладинови“ през последните две години претърпя значителни сътресения, свързани с установени финансови нарушения и вътрешни конфликти, които доведоха до неколкократна смяна на ръководството и отлив на ученици. В така породилата се ситуация ръководството на институцията е предприело мерки за оздравяване на финансовото състояние на училището, но те нямат незабавен ефект.
В своя Докладна записка с рег. № 135/15.11.2024 г. до заместник-кмета на Община Бургас, приложена към настоящото предложение, директорът на ОУ „Братя Миладинови“ алармира за значителни финансови затруднения, което застрашава изплащането на декемврийските заплати на служителите. 
От отчетните данни към 30.11.2024 г. е видно, че по бюджета на училището има целеви средства – средства по Национални програми на МОН и „Еразъм +“, които не са изразходени, но не могат да бъдат използвани за изплащане на възнаграждения на персонала и трябва да останат като преходен остатък за разходване през следващата бюджетна година.  
Във връзка с гореизложеното, считам за целесъобразно Общински съвет – Бургас да одобри отпускането на средства за дофинансиране на училището от бюджета на Община Бургас.
Предприемането на незабавни действия за успешно приключване на бюджетната година обосновават необходимостта от допускане предварително изпълнение на предлаганото решение, при условията на чл. 60, ал.1 от Административно-процесуалния кодекс.
Предвид изложеното и на основаниe чл. 21, ал. 1, т. 8 от Закона за местното самоуправление и местната администрация, предлагам на Общинският съвет да вземе следното:


РЕШЕНИЕ:

1. Да бъде отпусната заемообразно сума в размер на 100 000 лв. от бюджета на Община Бургас за финансово подпомагане на ОУ „Братя Миладинови“ през бюджетната 2024 г., която да бъде възстановена през 2025 г. Средствата да бъдат осигурени чрез вътрешнокомпенсирани промени от бюджета на Община Бургас за 2024 г.
2. На основание чл. 60, ал. 1 от Административнопроцесуалния кодекс, допуска предварително изпълнение на решението, предвид необходимостта от предприемане на незабавни действия за успешно приключване на бюджетната година.

Приложение: Докладна записка с рег. № 135/15.11.2024 г.





ДИМИТЪР НИКОЛОВ
Кмет на Община Бургас

